‘મારા એ સંસ્કાર નહોતા. બાપુજીને પૂછ્યા સિવાય કોઈ કામ ન કરાય. એવી જ પરંપરા. અમારી જ્ઞાતિ જૈન ને મારા પિતાજી પાછા ટ્રસ્ટી હતા. જ્ઞાતિનું ભંડોળ ખાધમાં હતું. મેં એમને કહ્યું કે ખાધ કાઢવી હોય તો મારો શો ગોઠવો. રોક્સીમાં ગોઠવો. બાપા કહે કે ઘડીભર માન કે રાખીએ, તો પણ તારા ખેલની ટિકિટ લે કોણ ? સૌ એમ જ બોલે ને કે અરે, આ તો આપણો કાંતિયો, કપડાં ફાડે (વેતરે) છે એ ! એને જોવાની તે કાંઈ ટિકિટ દેવાતી હશે ? આપણે તારા નામનાં ઢોલ-ત્રાંસા વગડાવીને પછી નાક નથી કપાવવું ! આપણે વેપારીના દીકરા, મદારીના ખેલ નથી કરવા. બાપાએ આમ કહ્યું, ને તમે નહિ માનો, પણ અંદરના કોઈ ઉછાળને કારણે હું રડી પડ્યો. એમ થયું કે પગ નીચેથી જિંદગીની જાજમ ખેંચાઈ રહી છે. એ જશે તો હું ટકી શકીશ નહિ. મારાથી એટલે બાપાને તરત કહેવાઈ ગયું કે ટિકિટ કોઈ ન લે તો બાપુજી, તમે લો, તમે કહેજો કે મારા છોકરાને જોવા માટે હું ટિકિટ લઉં છું, તો બીજા કેમ ન લે ? કોઈ એવી ભીની ઘડી આવી ગઈ. બાપાને દયા આવી ગઈ. એમણે ટિકિટો સો સો રૂપિયાવાળી લીધી. એમણે લીધી એટલે બીજાઓએ પણ લીધી. ભવ્ય શો થયો. ગોગિયા પાશાને ચીફ ગેસ્ટ તરીકે બોલાવ્યા હતા. એ પણ આફરીન પોકારી ગયા. ઑડિયન્સમાં એક લક્ષ્મીચંદભાઈ કરીને જોવાવાળા પણ હતા. એમણે રંગૂનમાં પી.સી. સરકારના ધંધાદારી ખેલ જોયેલા. એમણે શો પત્યે આવીને મને કહ્યું કે અમને તો સરકાર જેવા ધંધાદારી કરતાં તમારા જેવા નવા છોકરાના ખેલમાં વધારે મઝા આવી. એ વાત હજુ ચાલતી હતી ત્યાં જ એક મારવાડી લફડ-ફફડ આવ્યો. મને કહે કે કૉન્ટ્રાક્ટ કરો મારી સાથે. મહાવીર જૈન વિદ્યાલય માટે પચાસ-હજારનું પચાસ-હજારનું ભંડોળ ભેગું કરવું છે. હું હા પાડું છું ત્યાં તો બાપાનું મોં લેવાઈ ગયું. એમને એમ કે ઠીક છે, એકાદ વાર આવાં ફિતૂર કરવાં તે. બાકી આમ જ જો છોકરો આ રવાડે ચડી જશે તો પછી ધંધો શું કરશે, ધૂળ ? બાપા મનમાં મૂંઝાયા કરે. ઘરે જઈને માંદા પડી ગયા. કારણની મને પહેલાં તો ખબર નહિ પણ પછી કુંડલાથી મારા મામાનો કાગળ આવ્યો કે તારા બાપ માંદા પડી ગયા એના મૂળમાં આમ વાત છે. જરા સમજ. મારા માટે આ બીજો આંચકો હતો. આકરું તો બહુ લાગ્યું, પણ છતાં મેં સોગંદ ખાધા કે જ્યાં સુધી બાપા રજા ના આપે ત્યાં સુધી હું એક પણ શો નહિ કરું. આવી રીતે મારું કિસ્મત તો તમે જુઓ કે હજારો માણસો પાસેથી ખુશીનો ખજાનો લૂંટનારને પોતાના પિતા તરફથી નાખુશી મળી. પણ છેવટે બહુ સમજાવટને અંતે તેમણે એટલી છૂટ આપી કે ફક્ત ચેરિટી શો કરવા. કમાણી માટે કાંઈ ન કરવું.’